《送梓漕李竦端臣赴阙》
宋代·冯山

道途去无穷，岁序嗟易改。相知念远别，遇物增感慨。

悲欢劳寸心，喣沬异江海。南归得嘉报，迅掉若旋凯。

机阱触不发，神明恍犹在。名因困愈重，事虽晚可待。

去就勿自谋，冥冥付真宰。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。